《题郭氏溪南斋》
明代·杨士奇

幽人谐静适，结宇临溪园。溪流清且深，逶迤带平村。

榆柳植我楥，远岫列我门。碧筱播春阴，芙蓉丽秋暾。

远绝往还迹，遂忘廛市喧。坐玩孔氏书，覃思古人言。

玄理日有得，可以祛尘昏。素琴虽无弦，旨酒常在尊。

意至时有适，登高睇澄源。讴吟发舒散，一写中郁烦。

栖迟固夙尚，贵贱命攸存。知分吾所安，谁谓轻华轩。

作者简介：杨士奇（1366～1444），明代大臣、学者，名寓，字士奇，以字行，号东里，谥文贞，汉族，江西泰和（今江西泰和县澄江镇）人。官至礼部侍郎兼华盖殿大学士，兼兵部尚书，历五朝，在内阁为辅臣四十余年，首辅二十一年。与杨荣、杨溥同辅政，并称“三杨”，因其居地所处，时人称之为“西杨”。“三杨”中，杨士奇以“学行”见长，先后担任《明太宗实录》、《明仁宗实录》、《明宣宗实录》总裁。